Tin Laṛjam

Imnɣi n laṛjam niɣ tin laṛjam isar attayn n 1918, ɣ usun n laṛjam illan g tqbilt n ayt bṛayyim, iwala ass ad i tgrawt n bunɛman, tasga n tznit. Imnɣi ad ikcm gis lqayd agʷntaf s usun ad, iẓẓu gis f inzbayn afad ad ig laṛjam ddaw wufus nns d usun n id bunu illan ɣ yiffus nns lli bdda igan tanḍafin n id busksu f tgʷnsa d tdli, yucka d f ilsawn n middn is d anzbay ṭṭahṛ u ɛumaṛ illa ɣ yat ɣ tanḍafin n id bunu, yiẓḍiṛ ad inɣ g lmḥllt n ugntaf ma ad iggutn “aylli gisn igru iggut”, mac ẓḍaṛn isrdasn n ugntaf ad lkmn ddaw tanḍaft g illa, tagara ma ad zzigzn f udis afad ad tn ur yanni, nɣint ilmma, ssrɣn takat ɣ tanḍafin, xlun id bunu ɣd ntta.

Innra ugntaf g yimnɣi ad, yawi tugt n inzbayn s uɣzu n tznit. ar yat tizi iṛẓm asn d llig yad gisn immut ma ad iggutn. inbḍ ilmma ugntaf afad ad ittxlu laṛjam, asin sis ayt tgʷnsa aglzim, xlunt. ayann a f ittwassn imnɣi ad dar imzdaɣn s lxli n laṛjam.Lfaqir, ṭṭayyib. (2017) : [anawn n tmdyazt tasdnant g ayt bṛayyim: tazrart d wurar], In Recherches en Langue et Culture Amazighes, Sous la direction d’Abdelâali Talmenssour et Lhassane Andam, Ed. LERCLA université ibn zohr, Publication: CARD, Centre imprimerie Ait melloul.

 Tisaɣulin 
 Tisaɣulin